বঙ্গবন্ধুর রাজনৈতিক জীবন ও বাংলাদেশের অভ্যুদয়
বঙ্গবন্ধুর রাজনৈতিক জীবন ও বাংলাদেশের অভ্যুদয় শেখ মুজিবুর রহমানের জীবনী ও বাংলাদেশের স্বাধীনতা নিয়ে নির্মিত পূর্ণদৈর্ঘ্য প্রামাণ্যচিত্র। বেঙ্গল মাল্টিমিডিয়ার ব্যানারে সৈয়দ আশিক রহমান ছবিটির প্রযোজনা করেছেন। তথ্যচিত্রটির গবেষণা, চিত্রনাট্য, আবহসংগীত ও পরিচালনা করেছেন সৈয়দ সাবাব আলী আরজু। এতে শেখ মুজিবুর রহমানের জন্ম হতে মৃত্যু পর্যন্ত শৈশব ও রাজনীতিতে পদার্পণ, তার বিভিন্ন রাজনৈতিক ঘটনাবলীর বিস্তারিত , আন্দোলনে সংশ্লিষ্টতা, স্বাধীন বাংলাদেশ রাষ্ট্রের উম্মেষ দেখানো হয়েছে। সৈয়দ হাসান ইমাম, আতাউর রহমান, আব্দুস সবুর খান চৌধুরী, লায়লা হাসান প্রমুখ এটির নেপথ্য বর্ণনা করেছেন। ২০২০-এর প্রথম প্রদর্শনের পর ২০২১ সালের ১২ মার্চ চলচ্চিত্রটি বাংলাদেশে মুক্তি পায়। পরবর্তীতে এটি আন্তর্জাতিক চলচ্চিত্র উৎসবে ও বাংলাদেশের বাইরে যুক্তরাষ্ট্রের ফ্লোরিডায় প্রদর্শিত হয়। এটি ২০২০ সালের 'শ্রেষ্ট প্রামাণ্যচিত্র' শাখায় বাংলাদেশের জাতীয় চলচ্চিত্র পুরস্কার অর্জন করে।